
	Παρουσίαση του βιβλίου του Μάριου Μιχαηλίδη
Έρρικα

Δεκαοκτώ αφηγηματικές γραφές

στο Σπίτι της Κύπρου

Πολλοί ήταν οι φίλοι του διακεκριμένου ποιητή και πεζογράφου Μάριου Μιχαηλίδη, που παρακολούθησαν την Τρίτη 18 Δεκεμβρίου 2018, στο Σπίτι της Κύπρου στην Αθήνα, την παρουσίαση του νέου βιβλίου του, με τίτλο Έρρικα. Δεκαοκτώ αφηγηματικές γραφές, που κυκλοφορεί από τις Εκδόσεις Momentum. 

Για το βιβλίο μίλησαν, ο Καρδιολόγος δρ Νίκος Ερρίκου Ιωάννου, η Διδάκτωρ Φιλολογίας Αγάθη Γεωργιάδου και ο Επιστημονικός Συνεργάτης στο Εργαστήριο ΜΕΘΕΞΗ του Τμήματος Κοινωνιολογίας του  Παντείου Πανεπιστημίου δρ Ιωάννης Χρ. Ιακωβίδης.
Για την Έρρικα που ενέπνευσε τον τίτλο του βιβλίου, αλλά και το εναρκτήριο διήγημα της συλλογής, μίλησε ο πατέρας της, δρ Ιωάννου, συμμαθητής, συνοδοιπόρος και θαυμαστής, όπως ο ίδιος δήλωσε, του πνευματικού έργου του Μάριου Μιχαηλίδη. Η Έρρικα, που υστερεί σημαντικά στην εκφορά του λόγου και την εξ’ αυτού εξαρτημένη επικοινωνία …  είναι προικισμένη, όμως με μια συναισθηματική νοημοσύνη που της δίνει τη δυνατότητα να κάνει υπερκέραση των περιορισμών της γλωσσικής επικοινωνίας και να συμμετέχει ισότιμα χωρίς, συμπλεγματικές αναστολές σε αυτό που καλείται κοινωνική συναλλαγή, πριν από μερικά χρόνια, διέσωσε  από πνιγμό λουομένη σε παραλία του Πρωταρά στην Κύπρο, γεγονός που ενέπνευσε και τη συγγραφή του διηγήματος.

Όπως επεσήμανε, στη συνέχεια,  η δρ Γεωργιάδου, στο νέο του βιβλίο ο Μάριος Μιχαηλίδης εμπνέεται από την ιστορία και την κοινωνική πραγματικότητα, επιλέγοντας αυτή τη φορά τη φόρμα του διηγήματος. Ακολουθώντας τον ασφαλή δρόμο της βιωμένης εμπειρίας και με οδηγό κυρίως την πρωτοπρόσωπη αφήγηση, ο συγγραφέας συνθέτει σπαράγματα προσωπικών ιστοριών, τα οποία διασταυρώνονται με την ιστορική πραγματικότητα και δέχονται παράλληλα και τον λούστρο της λογοτεχνικής μυθοπλασίας, … Με ύφος ανεπιτήδευτο και γλώσσα απλή, μέσα από ένα μωσαϊκό ιστοριών και προσώπων, μας χαρίζει ένα ταξίδι λογοτεχνικότητας, ιστορίας και αυτογνωσίας.
Κατά την παρουσίαση του, ο δρ Ιακωβίδης εστίασε στα έξι ιστορικού περιεχομένου διηγήματα της συλλογής, διαπιστώνοντας ότι  ο συγγραφέας διακρίνεται για τον πατριωτισμό του (μακριά από εθνικιστικές εξάρσεις( και θεωρεί ότι μεταξύ των ανθρώπων δύνανται να δημιουργηθούν φιλικές σχέσεις , πέρα από οιουσδήποτε εθνικούς, θρησκευτικούς, γλωσσικούς και άλλους διαχωρισμούς. Όπως επεσήμανε, ο συγγραφέας μέσω των ποικίλων αφηγηματικών τρόπων εξασφαλίζει ζωντάνια στην εξέλιξη του μύθου των διηγημάτων του, που μπορεί να διαβάσει κανείς με αδιάπτωτο ενδιαφέρον.
Κατά την αντιφώνησή του, ο Μάριος Μιχαηλίδης ευχαρίστησε το ακροατήριο και όλους όσοι συνέβαλαν στη συγγραφή, την έκδοση και την παρουσίαση του βιβλίου του, κάνοντας ιδιαίτερη μνεία στον αείμνηστο φιλόλογο Νικήτα Παρίση. Όπως είπε, οι Δεκαοκτώ αφηγηματικές γραφές είναι μια επιλογή από κείμενα που προέκυψαν στο διάστημα της τελευταίας δεκαετίας και αφορμώνται από πραγματικά περιστατικά, μαρτυρίες και γεγονότα της πρόσφατης ιστορίας μας, χωρίς να λείπουν και οι μυθοπλασίες.
Μεταξύ των εισηγήσεων, ο σπουδαίος ηθοποιός Τρύφων Καρατζάς διάβασε τα διηγήματα, Η συνάντηση με την Έρρικα, Τα κάλαντα και Σσσς… Θα την ξυπνήσετε, υπό τη συνοδεία πρωτότυπης μουσικής, που συνέθεσε, ειδικά για την παρουσίαση, και ερμήνευσε στο πιάνο η μουσικοσυνθέτις Τζένη Τσίλη.
19 Δεκεμβρίου 2018

